PRESSEMEDDELELSE

23.03.2020

**SPOR festival udskydes til 8.-12. september 2021**  
**SPOR festival, der skulle have fundet sted 21.-25. april, udsættes til september 2021 grundet coronavirus og de medfølgende restriktioner for kulturarrangementer.**

SPOR tager i dag konsekvensen af den genåbningsplan, som et bredt flertal i Folketinget har fremlagt, og som umuliggør afviklingen af koncerter og performances i april måned. Festivalen bliver derfor flyttet til 8.-12 september 2021.

- SPOR festival er en signifikant, årligt tilbagevendende begivenhed, som sikrer udvikling og sammenhængskraft inden for ny musik og lydkunst i Danmark. Det er vigtigt både for os, kunstnerne og publikum, at vi gennemfører festivalen. Det lykkedes i september 2020, og nu satser vi på en festival uden alt for mange restriktioner i september 2021. Både kunstnere og publikum er afhængige af en platform som SPOR for at fremføre og opleve de mere eksperimenterende værker med meget høje kunstneriske ambitioner, som ellers sjældent finder vej til landets mainstream-scener. Vi ser derfor frem til at byde publikum indenfor og atter samles om store kunstneriske oplevelser på den anden side af sommeren, udtaler de to ledere bag SPOR festival, Anne Marqvardsen og Anna Berit Asp Christensen.  
  
**Om SPOR festival**SPOR har siden 2005 præsenteret ny musik og lydkunst i Aarhus. SPOR festival arbejder ambitiøst med at aktualisere og formidle samtidskunst på højeste kunstneriske niveau, nationalt som internationalt. Ved siden af festivalen er SPOR også initiativtager til aktiviteter, der understøtter den lokale udvikling af musikmiljøet.

Under festivalen præsenteres både danske og internationale navne, og festivalen byder alle lyd-nydere indenfor til sammen at udfordre kammertonen ved en række koncerter, udstillinger og events på en lang række kendte og mindre kendte scener i Aarhus.  
  
**SPOR festival 2021**  
Tid: 8.-12. september 2021.  
Sted: En række traditionelle og utraditionelle venues i Aarhus.  
Billetkøb og info: [www.sporfestival.dk](http://www.sporfestival.dk).  
Pressefoto: Kunstner: Between Music. Værk: Breaking the Surface.

For yderligere information og interviewaftaler med arrangører og kunstnere, kontakt PR-ansvarlig Hannah Oxenvad Svarrer på [hannah@hannahoxenvad.dk](mailto:hannah@hannahoxenvad.dk) / 28 60 07 27.